"Sæt farten ned". Det er navnet på en ny kampagne, Aalborg Kommune ruller ud fra mandag. Det specielle ved netop denne kampagne er, at det ikke er en rådmand, en politibetjent eller en forælder, der beder bilisterne sætte farten ned - det er børnene selv. - Vi fortæller det til dem, at de ikke skal køre for hurtigt. Og folk kan komme rigtig slemt til skade. Man bliver kørt ind i, eller man kan slå hovedet ind i noget, siger skoleelev Frida. Forældre er ofte synderne Det er ofte forældre, der er på vej til at aflevere deres børn eller måske netop har sagt farvel til dem, der kører for stærkt på skolevejene, oplyser Nordjyllands Politi. - Det er vigtigt, at vi konstant har fokus på at sænke farten på vejene - og jeg tror, at vi kan ramme voksne og dermed også forældre mere, når det er vores lokale skolebørn, der gør dem opmærksomme på problematikken omkring fart på vejene, siger vicepolitiinspektør Søren Petersen. Også skoleeleven Shadi har forslag til mindre fartkørsel på skoelevejene: - Man kan sige til børn, at de skal sige til deres mødre eller fædre, at måske de voksne kunne køre langsommere. Så det bliver spredt ud. Så alle kommer til at vide det. Hvis nu de lærer det i skolen, så kan børnene sige det til deres forældre, siger hun. Danmarks yngste færdselsbetjent Som en del af kampagnen er der lavet en politiserie i fire afsnit med Danmarks yngste færdselsbetjent Victor Bilde Bach fra Kærbyskolen. Kampagnen "Sæt farten ned" kommer til at køre i uge 37 og to uger frem.
I et samarbejde mellem Aalborg Kommune, Nordjyllands Politi og elever fra Kærbyskolen og Tornhøjskolen sættes der nu fokus på farten på vejene.